། ) དང་ཤི་འཕོས་དང་། ། དགེ་རྩ་ཆད་དང་མཚན་མ་གཉིས། ། བྱུང་བ་སོགས་ཀྱིས་སྡོམ་པ་གཏང་། ། མདོར་ན་རུང་བ་དང་ཉེ་ན། ། དེ་ནི་ཀུན་ནས་བླང་བྱ་ཞིང་། ། མི་རུང་བ་དང་ཉེ་བ་ནི། ། ཀུན་དུ་སྤྱད་པར་མི་བྱའོ། །དེ་ལྟར་ངེས་པར་འབྱུང་བ་ཡི། ། ཚུལ་ཁྲིམས་དག་པ་ལ་གནས་ཤིང་། ། བདེན་པ་མཐོང་བར་འདོད་པ་དག། ། ཐོག་མར་ཐོས་པའི་དོན་འཛིན་བྱ། ། དེ་ནས་ཐོས་དོན་བསམ་བྱ་ཞིང་། ། བསམ་དོན་སྒོམ་ལ་སྦྱོར་བར་བྱ། ། མི་སྡུག་པ་དང་རླུང་ལ་ནི། ། དམིགས་ནས་ཞི་གནས་བསྒྲུབ་པར་བྱ། ། ཞི་གནས་ཏིང་འཛིན་རབ་གྲུབ་ཀྱང་། ། ལྷག་མཐོང་ཤེས་རབ་མེད་ན་ནི། ། ཉོན་མོངས་དྲུང་ནས་མི་འབྱིན་ཕྱིར། ། དྲན་པ་ཉེར་བཞག་བཞི་བསྒོམས་པས། ། ཚོགས་ཀྱི་ལམ་དང་དེ་ནས་ནི། ། ངེས་འབྱེད་ཆ་ (སྦྱོར་ལམ་མོ་མཆན། ) མཐུན་བཞི་བསྒྲོད་ནས། ། སེམས་ཀྱི་སྐད་ཅིག་བཅུ་དྲུག་གིས། ། བདེན་པ་མངོན་དུ་རྟོགས་པར་བྱེད། ། མཐོང་བའི་ལམ་ཡང་དེ་ལ་གས། ། མཐོང་བའི་ལམ་དང་སྒོམ་པའི་ལམ། ། མི་སློབ་པ་ཡི་ལམ་གསུམ་ནི། ། འཕགས་པའི་གང་ཟག་ཅེས་བྱ་སྟེ། ། འདི་ལ་སྐྱེས་བུ་ཟུང་བཞི་དང་། ། གང་ཟག་ཡ་བརྒྱད་ཅེས་སུ་གྲགས། །དེ་ཡང་རྒྱུན་དུ་ཞུགས་པ་ལ། ། འབྲས་བུར་ཞུགས་དང་འབྲས་གནས་གཉིས། ། དེ་བཞིན་ལན་གཅིག་ཕྱིར་འོང་གཉིས། ། ཕྱིར་མི་འོང་བའང་ཞུགས་གནས་གཉིས། ། དགྲ་བཅོམ་ཞུགས་གནས་གཉིས་རྣམས་ཏེ། ། ཟུང་དུ་སྒྲོང་ཚེ་ཟུང་བཞི་དང་། ། སོ་སོར་སྒྲོང་ན་ཡ་བརྒྱད་དོ། ། དགྲ་བཅོམ་འབྲས་གནས་ཉིད་ལ་ཡང་། ། ལྷག་བཅས་ལྷག་མ་མེད་པ་གཉིས། ། ཡང་ན་དབང་པོ་རྣོ་རྟུལ་གྱིས། ། ཉན་ཐོས་རིགས་ནི་རྣམ་བདུན་དང་། ། རང་སངས་རྒྱས་དང་སངས་རྒྱས་ཏེ། ། རྣམ་པ་དགུ་ཡི་དབྱེ་བའང་བཤད། ། སྡོམ་གསུམ་རྣམ་པར་བསྟན་པ་ཉེར་མཁོའི་བུམ་བཟང་ལས། སོ་སོ་ཐར་པའི་སྐབས་ཏེ་ལེའུ་དང་
པོའོ། ། ། །སྡོམ་པ་གཉིས་པ་བྱང་ཆུབ་སེམས་ཀྱི་སྡོམ་པ།
སྲིད་ཞིའི་མཐའ་ལ་མི་གནས་པའི། ། མྱ་ངན་འདས་པ་མངོན་བྱེད་ཕྱིར། ། ཆེན་པོ་བདུན་སོགས་ཀྱིས་འཕགས་པའི། ། ཐེག་པ་ལ་ནི་འཇུག་པར་བྱ། ། ཐེག་པ་ཆེ་དེ་མདོར་བསྡུ་ན། ། ཐོག་མར་བྱང་ཆུབ་སེམས་བསྐྱེད་ནས། ། བྱང་ཆུབ་སྤྱོད་པ་རླབས་པོ་ཆེར། ། ཀུན་ནས་བསླབ་པར་བྱ་བའོ། ། བྱང་ཆུབ་མཆོག་དང་འདིར་བཤད་པ། ། རྒྱུ་དང་ངོ་བོ་དབྱེ་བ་དང་། ། ཆོ་ག་བསླབ་བྱ་ཕན་ཡོན་དང་། ། ཉམས་པའི་ཉེས་དམིགས་ཕྱིར་བཅོས་སོ། ། ཞེས་དོན་བརྒྱད་ལས། སྐྱེ་བའི་རྒྱུ་ནི།  རྒྱལ་བས་བྱིན་བརླབས་རིགས་མང་དང་། ། དད་དང་སྙིང་སྟོབས་ཕུན་ཚོགས་ལྡན། ། བྱང་ཆུབ་སེམས་རབ་སྐྱེ་བའི་རྒྱུ། ། ཁྱད་པར་བྱམས་བརྩེ་བསྒོམས་པས་སྐྱེ། །གཉིས་པ་བྱང་ཆུབ་སེམས་ཀྱི་ངོ་བོ་ནི།  འགྲོ་ཀུན་འདྲེན་ཕྱིར་རྫོགས་སངས་རྒྱས། ། བདག་གིས་ཐོབ་པར་འདོད་པ་དང་། ། སྟོང་ཉིད་སྙིང་རྗེ་དབྱེར་མེད་པ། ། བྱང་ཆུབ་སེམས་ཀྱི་ངོ་བོ་ཡིན། །གསུམ་པ་དབྱེ་བ་ནི། དབྱེ་སྒོ་ས་མཚམས་དཔེ་ངོ་བོ། ། ས་མཚམས་ཀྱིས་ཕྱེ་མོས་སོགས་བཞི། ། དཔེ་ཡིས་ས་སོགས་ཉི་ཤུ་གཉིས། ། ངོ་བོ་ཀུན་རྫོབ་དོན་དམ་གཉིས། ། ཀུན་རྫོབ་སྨོན་འཇུག་རྣམ་གཉིས་སོ། ། སངས་རྒྱས་ཐོབ་འདོད་སྨོན་པ་སྟེ། ། སྒྲུབ་པར་བྱེད་པ་འཇུག་པའོ། ། རྒྱལ་སྲས་བསླབ་པ་ཁས་བླངས་ནས། ། བྱང་སེམས་སྡོམ་པ་ལྡན་པར་བརྗོད། །བཞི་པ་ཆོ་ག་ནི།  ཀུན་རྫོབ་བྱང་སེམས་ཆོ་ག་ནི། ། བླ་མ་སྡོམ་ལ་གནས་ཤིང་
མཁས། ། ནུས་དང་ལྡན་ལས་བླང་བར་བྱ། ། མེད་ན་རྟེན་ནམ་དཀོན་མཆོག་ལས། ། ལེན་དུ་རུང་ལ་སློབ་མ་ཡང་། ། རིགས་སད་སྐྱབས་སོང་སྨོན་པའི་རྟེན། ། སོ་ཐར་སྨོན་ལྡན་འཇུག་པའི་རྟེན། ། བླ་མ་བརྒྱུད་པའི་མན་ངག་གིས། ། ཆོ་གའི་གཙོ་བོ་རྣམ་གཉིས་ཏེ། ། འཇམ་དཔལ་དབྱངས་ཀྱིས་ལེགས་བསྟན་པ། ། ཀླུ་སྒྲུབ་ཞི་ལྷའི་གདམས་ངག་ནི། ། མཆོད་པ་སྐྱབས་འགྲོ་སྡིག་བཤགས་དང་། ། ཡི་རང་བསྐུལ་གསོལ་བསྔོ་བ་སྟེ། ། སྦྱོར་བའི་ཆོ་ག་རྣམ་པ་བདུན། ། དངོས་གཞི་སེམས་བསྐྱེད་སྡོམ་བཟུང་གཉིས། ། རྗེས་ནི་དབུགས་དབྱུང་གཞན་གཟེངས་བསྟོད། །ཆོ་ག་དངོས་ལ། ཟབ་མོ་ལྟ་རྒྱུད་ཀྱི་ལུགས་དང་། རྒྱ་ཆེན་སྤྱོད་རྒྱུད་ཀྱི་ལུགས་གཉིས་ལས། གཉིས་པ་རྒྱ་ཆེན་སྤྱོད་རྒྱུད་ཀྱི་ལུགས་ལ། སྨོན་པའི་སེམས་བསྐྱེད་པ་དང་། འཇུག་པའི་སྡོམ་པ་བཟུང་བའོ། ། དང་པོ་ནི། རྒྱལ་བ་བྱམས་པས་ཉེར་བསྟན་པའི། ། མན་ངག་ལས་བྱུང་ཆོ་ག་ནི། ། གསོལ་གདབ་ཚོགས་བསགས་སྐྱབས་འགྲོའི་མཆོག། སྨོན་པའི་སྦྱོར་བ་རྣམ་པ་གསུམ། ། དངོས་གཞི་བྱང་ཆུབ་སེམས་མཆོག་བསྐྱེད། ། དགའ་བསྐྱེད་བསླབ་བྱ་བརྗོད་པ་རྗེས། ། འདི་ནི་སྨོན་པའི་ཆོ་གའོ། །གཉིས་པ་འཇུག་པའི་སྡོམ་པ་བཟུང་བ་ནི། འཇུག་པའི་སྡོམ་པ་བཟུང་བའི་ཕྱིར། ། གསོལ་གདབ་ཐུན་མོང་བར་ཆད་དྲི། ། མཆོད་དབུལ་མྱུར་དུ་སྦྱིན་པར་གསོལ། ། ཐུན་མོང་མིན་པའི་བར་ཆད་དྲི། ། བསླབ་པ་ཁས་བླང་དགའ་བ་སྒོམ། ། དེ་ནི་སྦྱོར་བའི་ཆོས་བདུན་
ནོ། ། དངོས་གཞི་བྱང་སེམས་སྡོམ་པ་བླང་། ། མཇུག་ཆོག་མཁྱེན་པར་གསོལ་བ་
དང་། ། ཕན་ཡོན་བསྟན་དང་གསང་བར་གདམས། ། བསླབ་བྱ་གཏང་རག་དང་རྣམ་ལྔས། ། འཇུག་པའི་སྡོམ་པ་སྦྱིན་པའོ། །ལྔ་པ་བསླབ་བྱ་ལ། སྨོན་པའི་བསླབ་བྱ་དང་། འཇུག་པའི་བསླབ་བྱའོ། ། དང་པོ་ནི།  སེམས་ཅན་གཅིག་ཀྱང་བློས་མི་སྤང་། ། རྟག་ཏུ་སེམས་དེའི་ཕན་ཡོན་བསམ། ། ཚོགས་གཉིས་བསགས་ལ་བརྩོན་པར་བྱ། ། ཡང་ཡང་བྱང་ཆུབ་སེམས་གཉིས་སྦྱང་། ། ནག་པོའི་ཆོས་བཞི་སྤངས་ནས་ནི། ། དཀར་པོའི་ཆོས་བཞི་བསྟེན་པར་བྱ། །གཉིས་པ་འཇུག་པའི་བསླབ་བྱ་ལ། དགག་པའི་བསླབ་བྱ་དང་། སྒྲུབ་པའི་བསླབ་བྱ་གཉིས་ཀྱི། དང་པོ་ལ་གཉིས་ལས། རྒྱ་ཆེན་སྤྱོད་རྒྱུད་པའི་ལུགས། བྱང་སའི་དོན་བསྡུས་སྡོམ་པ་ཉི་ཤུ་པར་གསུངས་པ་ནི། རྙེད་དང་བཀུར་སྟིར་ཆགས་པ་ཡི། ། བདག་བསྟོད་གཞན་ལ་སྨོད་པ་དང་། ། སྡུག་བསྔལ་མགོན་མེད་གྱུར་པ་ལ། ། སེར་སྣས་ཆོས་ནོར་མི་སྟེར་དང་། ། གཞན་གྱིས་བཤགས་ཀྱང་མི་ཉན་པར། ། ཁྲོས་ནས་གཞན་ལ་འཚོག་པ་དང་། ། ཐེག་པ་ཆེན་པོ་སྤོང་བྱེད་ཅིང་། ། དམ་ཆོས་འདྲར་སྣང་སྟོན་པའོ། ། ཞེས་རྩ་བའི་ལྟུང་བ་བཞི། དེ་ནས་དེ་ཉིད་ལས་གསུངས་པའི་ཉེས་བྱས་ཀྱི་སྡེ་ནི། དཀོན་མཆོག་གསུམ་ལ་གསུམ་མི་མཆོད། ། འདོད་པའི་སེམས་ཀྱི་རྗེས་སུ་འཇུག། རྒན་པ་རྣམས་ལ་གུས་མི་བྱེད། ། དྲིས་པ་ལ་ནི་ལན་མི་འདེབས། ། མགྲོན་པོས་བདག་གིར་མི་བྱེད་ཅིང་། ། གསེར་ལ་སོགས་པ་ལེན་མི་བྱེད། ། ཆོས་འདོད་པ་ལ་སྦྱིན་མི་བྱེད། ། ཚུལ་ཁྲིམས་འཆལ་རྣམས་ཡལ་བར་འདོར། ། ཕ་རོལ་དད་ཕྱིར་སློབ་མི་བྱེད། ། སེམས་ཅན་དོན་ལ་བྱ་བ་ཆུང་། ། སྙིང་བརྩེར་བཅས་ན་མི་དགེ་མེད། ། འཚོ་བ་ལོག་པ་དང་དུ་ལེན། ། འཕྱར་ནས་རབ་ཏུ་རྒོད་ལ་སོགས། ། འཁོར་བ་གཅིག་པུར་བགྲོད་པར་སེམས། ། གྲགས་པ་མ་ཡིན་མི་སྤོང་བ། ། ཉོན་མོངས་བཅས་ཀྱང་འཆོས་མི་བྱེད། ། གཤེ་ལ་ལན་དུ་གཤེ་ལ་སོགས། ། ཁྲོས་པ་རྣམས་ནི་ཡལ་བར་འདོར། ། ཕ་རོལ་ཤད་ཀྱིས་འཆགས་པ་སྤོང་། ། ཁྲོས་པའི་སེམས་ཀྱི་རྗེས་སུ་འཇུག། རྙེད་བཀུར་འདོད་ཕྱིར་འཁོར་རྣམས་སྡུད། ། ལེ་ལོ་ལ་སོགས་སེལ་མི་བྱེད། ། ཆགས་པས་བྲེ་མོའི་གཏམ་ལ་བསྟེན། ། ཏིང་ངེ་འཛིན་གྱི་དོན་མི་འཚོལ། ། བསམ་གཏན་སྒྲིབ་པ་སྤོང་མི་བྱེད། ། བསམ་གཏན་རོ་ལ་ཡོན་ཏན་བལྟ། ། ཉན་ཐོས་ཐེག་པ་སྤོང་བར་བྱེད། ། རང་ཚུལ་ཡོད་བཞིན་དེ་ལ་བརྩམ། ། བརྩོན་མིན་ཕྱི་རོལ་བསྟན་བཅོས་བརྩོན། ། བརྩོན་པར་བྱས་ཀྱང་དེ་ལ་དགའ། ། ཐེག་པ་ཆེན་པོ་སྤོང་བར་བྱེད། ། བདག་ལ་བསྟོད་ཅིང་གཞན་ལ་སྨོད། ། ཆོས་ཀྱི་དོན་དུ་འགྲོ་མི་བྱེད། ། དོན་ལ་སྨོད་དང་ཡི་གེར་བསྟེན། ། དགོས་པའི་གྲོགས་སུ་འགྲོ་མི་བྱེད། ། ནད་པའི་རིམ་གྲོ་བྱ་བ་སྤོང་། ། སྡུག་བསྔལ་སེལ་བར་མི་བྱེད་དང་། ། བག་མེད་པ་ལ་རིག་མི་སྟོན། ། བྱས་ལ་ལན་དུ་ཕན་མི་འདོག། གཞན་གྱི་མྱ་ངན་སེལ་མི་བྱེད། ། ནོར་འདོད་པ་ལ་སྦྱིན་མི་བྱེད། ། འཁོར་རྣམས་ཀྱི་ནི་དོན་མི་བྱེད། ། གཞན་གྱི་བློ་དང་མཐུན་མི་འཇུག། ཡོན་ཏན་བསྔགས་པ་སྨྲར་མི་བྱེད། ། རྐྱེན་དུ་མཚམས་པར་ཚར་མི་གཅོད། ། རྫུ་འཕྲུལ་བསྡིགས་ལ་སོགས་མི་བྱེད། ། སྙིང་བརྩེར་ལྡན་ཞིང་བྱམས་ཕྱིར་དང་། ། སེམས་དགེ་བ་ལ་ཉེས་པ་མེད། ། ཅེས་ཉེས་བྱས་བཞི་བཅུ་རྩ་དྲུག གཉིས་པ་ཟབ་མོ་ལྟ་བརྒྱུད་ལུགས་ནི།  དཀོན་མཆོག་གསུམ་གྱི་དཀོར་འཕྲོག་དང་། ། དམ་པའི་ཆོས་ནི་སྤོང་བ་དང་། ། རྟགས་ཅན་ཆད་པས་གཅོད་པ་དང་། ། མཚམས་མེད་ལྔ་ཡི་ལས་བྱེད་དང་། ། ཆད་པར་ལྟ་བ་འཛིན་པ་སྟེ། ། བྱང་སེམས་རྒྱལ་པོའི་རྩ་ལྟུང་ལྔ། ། གྲོང་དང་ལྗོངས་དང་གྲོང་ཁྱེར་དང་། ། གྲོང་རྡལ་ཡུལ་འཁོར་འཇོམས་པ་དང་། ། བྱང་སེམས་བློན་པོའི་རྩ་ལྟུང་ལྔ། ། མ་སྦྱངས་པ་ལ་སྟོང་ཉིད་སྟོན། ། ཐེག་ཆེན་ལ་ཞུགས་ཕྱིར་བཟློག་དང་། ། སོ་ཐར་སྤངས་ཏེ་ཐེག་ཆེན་སྦྱོར། ། སློབ་པའི་ཐེག་པ་ལ་སྨོད་དང་། ། རྙེད་ཕྱིར་བདག་བསྟོད་གཞན་སྨོད་དང་། ། ཟབ་མོ་བཟོད་པར་བརྫུན་སྨྲར་དང་། ། རྔན་པར་དཀོན་མཆོག་དཀོར་སྦྱིན་ལེན། ། སྤོང་རྫས་ཁ་ཏོན་པར་སྦྱིན་ཏེ། ། ལས་དང་པོ་ཡི་ལྟུང་
བ་བརྒྱད། །སྡོམ་པ་གཏོང་བའི་རྒྱུ་དངོས་དམིགས་བསལ་དུ་བཤད་པ་ནི།  སྐྱབས་འགྲོ་བཏང་དང་སྨོན་སེམས་ལོག། བསླབ་པ་ཕུལ་དང་ལོག་ལྟ་སྐྱེས། ། ཉན་རང་ཡིད་བྱེད་སྐྱེས་པ་དང་། ། སེམས་ཅན་བློ་ཡིས་སྤངས་པ་རྣམས། ། བྱང་སྡོམ་རྩད་ནས་གཏོང་བའི་རྒྱུ། ། རྩ་བའི་ལྟུང་བས་ཉམས་ཤིང་འཇིག། ཉེས་བྱས་སོགས་ཀྱིས་ན་སྨད་དོ། །གཉིས་པ་བསྒྲུབ་པའི་བསླབ་བྱ་བཤད་པ་ནི། བསྒྲུབ་པའི་བསླབ་བྱ་ཕར་ཕྱིན་དྲུག། ། བསྡུ་ན་ཚུལ་ཁྲིམས་རྣམ་གསུམ་སྤྱད། ། ཕ་རོལ་དུ་ཕྱིན་པ་དྲུག་བཤད་ན། ཚུལ་ཁྲིམས་གསུམ་ཡང་འདུས་པས་ན་དེ་བཤད་པར་བྱ་སྟེ། དེ་ལ་བསྡུས་དོན་རྣམ་པར་བཞག་པ་དང་། ཡན་ལག་རྒྱས་པར་བཤད་པ་གཉིས་ཀྱི། དང་པོ་ནི།  གྲངས་ངེས་གོ་རིམ་ངེས་པ་དང་། ། མཚན་ཉིད་དང་ནི་ངེས་ཚིག་དང་། ། རབ་ཏུ་དབྱེ་དང་བསྡུ་བ་སྟེ། ། དྲུག་གིས་ཕ་རོལ་ཕྱིན་པ་བསྡུས། ། ཞེས་པ་ལྟར་དྲུགགཉིས་པ་ཡན་ལག་རྒྱས་པར་བཤད་པ་ནི། དང་པོ་སྦྱིན་པ་ལ། དེ་ལ་དང་པོ་སྦྱིན་པ་ནི།  ཟང་ཟིང་ཆོས་དང་མི་འཇིགས་པའི། ། སྦྱིན་པ་རྣམ་གསུམ་སྦྱིན་པར་བྱ། ། གཉིས་པ་ཚུལ་ཁྲིམས་ནི།  ཚུལ་ཁྲིམས་སྡོམ་པའི་ཚུལ་ཁྲིམས་དང་། ། དགེ་བ་ཆོས་སྡུད་ཚུལ་ཁྲིམས་དང་། ། སེམས་ཅན་དོན་བྱེད་ཀྱི་ཚུལ་ཁྲིམས་སོ། ། གསུམ་པ་བཟོད་པ་ནི།  ཇི་མི་སྙམ་པའི་བཟོད་པ་དང་། ། སྡུག་བསྔལ་དང་ལེན་བཟོད་པ་དང་། ། ཆོས་ལ་ངེས་སེམས་བཟོད་པའོ། ། བཞི་པ་བརྩོན་འགྲུས་ནི། གོ་ཆ་ཡི་ནི་བརྩོན་འགྲུས་དང་། ། དེ་བཞིན་སྦྱོར་བའི་བརྩོན་འགྲུས་དང་། ། ཆོག་པར་མི་འཛིན་བརྩོན་འགྲུས་བརྩོམ། ། ལྔ་པ་བསམ་གཏན་ནི། མཐོང་ཆོས་བདེར་གནས་བསམ་གཏན་དང་། ། ཡོན་ཏན་སྒྲུབ་པའི་བསམ་གཏན་དང་། ། སེམས་ཅན་དོན་དམིགས་བསམ་གཏན་བསྒོམ། ། དྲུག་པ་ཤེས་རབ་ནི།  འཇིག་རྟེན་པ་ཡི་ཤེས་རབ་དང་། ། འཇིག་རྟེན་འདས་པ་དམན་པ་དང་། ། འཇིག་རྟེན་འདས་པ་ཆེན་པོའམ། ། ཡང་ན་ཐོས་བསམ་སྒོམ་བྱུང་ངོ་། །སྤྱི་དོན་དྲུག་པ་ཕན་ཡོན་ནི།  རྒྱལ་བའི་སྲས་ཀྱི་ནང་དུ་ཆུད། ། བསླབ་པ་ཀུན་གྱི་རྟེན་དུ་གྱུར། ། སྡིག་པའི་ཕུང་པོ་རྩད་ནས་གཅོད། ། རྫོགས་སངས་རྒྱས་ཀྱི་རྩ་བ་ཚུགས། ། བསོད་ནམས་དཔག་ཏུ་མེད་པ་འཐོབ། ། སངས་རྒྱས་ཐམས་ཅད་མཉེས་པར་འགྱུར། ། སེམས་ཅན་ཀུན་ལ་ཕན་པ་མཆོག། མྱུར་དུ་རྫོགས་འཚང་རྒྱ་བ་སྟེ། ། སྨོན་སེམས་ཕན་ཡོན་རྣམ་པ་བརྒྱད། ། རང་དོན་བསོད་ནམས་རྒྱུན་མི་འཆད། ། གཞན་དོན་མཐའ་ཡས་འབྱུང་བ་སྟེ། ། ཁྱད་པར་འཇུག་པའི་ཕན་ཡོན་གཉིས། ། གྲངས་སུ་ཆད་པར་བསྟན་པའོ། ། མདོར་ན་གནས་སྐབས་མཐར་ཐུག་གི། ། ཕན་བདེ་ཐམས་ཅད་འབྱུང་བ་ནི། ། གྲངས་སུ་མ་ཆད་ཕན་ཡོན་ནོ། །བདུན་པ་ཉམས་པའི་ཉེས་དམིགས་ནི།  སེམས་མཆོག་དེ་ལས་ཉམས་གྱུར་ན། ། རྒྱལ་ཀུན་མི་མཉེས་འགྲོ་ཀུན་བསླུས། ། རང་གཞན་དོན་ཉམས་ངན་འགྲོར་འགྲོ། ། དེ་བས་འབད་དེ་སེམས་འདི་སྲུངས། །བརྒྱད་པ་ཕྱིར་བཅོས་ནི།  རྩ་བའི་ལྟུང་བ་ཆེན་པོ་རྣམས། ། བྱང་ཆུབ་སེམས་དཔའི་ཚོགས་ལ་བཤགས། ། སྡོམ་པ་སླར་ཡང་བླང་བར་བྱ། ། ཟག་པ་འབྲིང་ནི་གསུམ་ལ་བཤགས། ། གཅིག་གི་མདུན་དུ་ལྷག་མ་རྣམས། ། གཞན་ཡང་རྒྱལ་སྲས་ནམ་སྙིང་གི། ། མཚན་ནས་བརྗོད་ཅིང་ཕྱག་འཚལ་ན། ། རྨ